View metadata, citation and similar papers at core.ac.uk brought to you by CORE provided by Ateneo de Manila University: Journals Online MGA TULA | Mirick Paala Algoritmo Ang obsesyon sa mapa Ang mapa ng obsesyon Ang minamapang nariyan At kung ano ang marahil nariyan Ang inihahalili sa ekis, linya Ang linya ng paghalili, ekis Ang sala-salabid na diskusyon sa istasyon Ang ista-istasyon ng diskusyon, sala-salabid Ang mga senyales palabas Ang palabas ng mga senyales Ang nabuburang presyo Ang presyo ng nabubura Ang huli sa mga pipirma, pipirme Ang pipirme sa huli, pipirma Itong nagpapaandar ng mga sagot Itong sagot sa nagpapaandar Itong sumasalo ng mga tanong Itong tanong na paulit-ulit, sinasalo Ang lungsod sa una at huling pahina Ang una at huling pahina ng lungsod Ang halaga ng lubid, paghila Ang hinihila, hinihinalang halaga PANITIKAN KATIPUNAN 2017 Espasyo | 1
Samantala Silid Kwestyon sa bisa ng bitamina dasal debosyon ligalig halusinasyon pagkapuwing konstruksyon- dekonstruksyon muli-muli pawang parang para ng sa piling ng mga insekto insekto sa piling ng relasyon posisyon at laro ng tumbang- preso peligro paghihintay naghihintay telebisyon rebolusyon sa pagitan ng mga gawaing-bahay premonisyon ng sakuna namumutlig na komersyo pinakamamahal na sawa asawa malawakang PANITIKAN KATIPUNAN 2017 Espasyo | 2
atraksyon obsesyon demonstrasyon at pagtakip ng mukha saka ang paghinga pahinga PANITIKAN KATIPUNAN 2017 Espasyo | 3
Proposisyon Habang naroon ang kabayo. Habang nariyan ang damo. Aanhin ang damo kung patay ang kabayo. Mahirap mamatay ang masamang damo. Mahirap mamatay ang masama. Mahirap ang mamatay. Sa totoo naroon ang kabayo nakatali sa puno. Lumampas ka. Nakatingin ka sa puno dahil nagmamadali. Baka mamatay. Napakadali maging masama kung mamamatay. Napakadali maging malungkot tulad ng kabayo kung wala nang damo. Hindi ka mamamatay. Hindi ngayon. Mahirap ang amo. Wala nang damo. Mahirap maging amo nang hindi nagiging masama. Sumama ka. Napakadali. Ang hirap na madali kaya nagmamadali. PANITIKAN KATIPUNAN 2017 Espasyo | 4
Paano ang amo kung ang pagkamatay at masama ay iisa sandali. Samahan mo ako. Masama ang panahon. Malungkot ang amo. Parating ang kabayo na hindi naghahanap ng damo. PANITIKAN KATIPUNAN 2017 Espasyo | 5
Instruksyon pira-pirasong sagot sa nagmamaraming-boses na panaginip sa nagmamaraming-panaginip na boses direksyon ng gamu-gamo ilaw sa dako paroon nag-iisang ilaw sa harap ng isa't isa iilang buhok iilang totoo, pilikmata iilang kapsula, pampatulog iilang pagtulog sa pagitan ng ngitngit ng ngipin iilang damo iilang demonyo sa pagitan ng ngitngit iilang ilang sa pagitan iilang ilanlang PANITIKAN KATIPUNAN 2017 Espasyo | 6
Negosasyon Bahagya kang mapapailing dahil sino nga naman ang may gusto. Paparating na peligro- ilang ulap, ilang, listahan. May mga bisita na may dalang biskwit, tsaa. Gusto ko na ulit magsulat ng mga kontrata- muling paaandarin ang sistemang ilang ulit binubuo dahil nabibigo ang mga negosasyon- tatanggalin ko ang iyong sapatos medyas, baka magkulang sa tatag ang sahig. PANITIKAN KATIPUNAN 2017 Espasyo | 7
Awit Sa loob at labas ng bayan kong sawi sa loob at labas ng bayan ang kasawian sa loob isang palabas ng kasawian kaya bayan kaya labas kahit loob sapagkat sa loob at labas may bayan may sawi kaloob ng bayan ang mga palabas nilooban ng mga sawi ang bayan narito ang bayan sa loob at labas ng ating kasawian- sa tagiliran sa paanan sa mata sa simbahan ipalaganap ang kapayapaan sa bayad sa dyip bayad po bayad sa mga kasawian sa mga palabas sa pagpasok sa loob sa panatag na darating at darating ang tren makakauwi ako pero paano umuwi paano ang ulunan ng kama ang apat na kanto ng kisame ang aranya ng mga anino ibig sabihin: sukal ibig sabihin: dilim-liwanag- bago magpatuloy bago maglakad bago bumaling sa kanan bago kumaliwa huwag mangaliwa salamat naroon ang bayan naroon ang silid kaya hindi pagbalik ang pagbalik kung hindi pagtanggap na nagbabago ang liwanag mula umaga hanggang gabi mula loob hanggang labas hanggang loob muli tulad ng mga bayan at silid hindi ba lahat ng pagtatapos ay nagiging totoo hindi ba pagkaraan ng lahat ng pagkanan at pangangaliwa naroon ang kasawian ang aking bayan- sa loob at labas ng bayan kong sawi ang kasawian ng loob at labas ng bayan wala sa loob at labas ang kasawian nasa bayan nasa pagloob nasa paglabas nasa loob at labas ang sawa ang asawa walang awa ang palabas tahimik ang lahat sa simula ng kurtina ng entablado ng ilaw na nagpapahiwatig na hayaan mo hayaan mo ang mahinang musika ang paghinga na rekwerdo ng kapanatagan na ang aktor sa sentro ng tanghalan ay magsasabi ng totoo sa loob at labas ng bayan kong sawi hindi ba sa loob at labas ang aking bayan ang aking kasawian isa ka lang palabas hindi ako matutulad sa mga katawan sa pampang na isa-isang inahon at binilad sa araw payapa ang kanilang mukha mahal sinasabi mo bang tumalon din tayo sa tulay sinasabi mo bang humingi ako ng tawad na ako ang aktor sa palabas at saulado ko ang mga sasabihin mo at hindi mo sinasabi at mali mali ang sinasabi mo na tumalon tayo sa tulay hindi mababasag ang maskara tulad ng engrandeng wakas ng palabas palalabasin ko ba ang mga nanonood PANITIKAN KATIPUNAN 2017 Espasyo | 8
ibabalik ko ba ang binayad hindi ka ba natutuwa na pinapanood ako tayo ang bayan sa loob at labas at baka ang lahat ng ito ay totoo- sundan sundan ang nagsasanga-sangang daan saka maghubad saka baligtarin ang damit saka baligtarin muli- mahal ikaw ang aking bayan ano kasawian ano mesa dingding ano lawak bakit napakalawak bakit nariyan ka sa labas pumasok ka sa loob sabay nating patayin ang ilaw- PANITIKAN KATIPUNAN 2017 Espasyo | 9
Argumento Handa ang loob samantalang hinahanda ng oposisyon ang susog sa dokumento. Hinahanapan ng butas ang solusyon. Lehitimo ang argumento subalit limitado. Sarado ang pinto. Nakapaloob sa disenyo ang sistema at hindi hinahawi ang kurtina. Mahuhugot ba sa kasunduan ang interpretasyon. Labas sa kasunduan ang sinasaad at malalagom sa tatlong salita ang pinagpupulungan. Sa likod ng institusyon ang diagramo ng apat na kanto ng kuwadro mula baba hanggang taas mula sangay hanggang pribado. Nakaturo ang mga senyales sa mga detalye sa kisame. At hindi nalalayo sa rason ng departamento ang bintana. Malinaw na hindi ipapaliwanag. Mungkahi ang distabilisasyon kahit nayon-nayon ang winawaglit sa pagrarason. Sala-salabid na lohika sapagkat ginugugulan ng panahon ang retorika. Nakalista ang proseso ng sahig. May mekanismo sa pagpapaandar ng orasan para marating ang resolusyon. Pareho lamang tayo ng pinaglalaban. Pareho lamang ng pinagdadaanan subalit magkaiba ang pamamaraan. Sinisinop ang dokumentasyon. Pampubliko ang impormasyon. PANITIKAN KATIPUNAN 2017 Espasyo | 10
Pagpupulong Sa bingit, ang huling balasa ng alinlangan. Ilalatag ang datos at lalangoy ang mga nagsasalita. Hayaang balasahin muli. Babali- baligtarin ang tama at mali. Maghubad ang maghuhubad, ang may ihuhubad. Bihisan ng katotohan ang katotohanan, ng kasinungalingan ang kasinungalingan at subukan ang iba't ibang kombinasyon. Ilusyon ng kombinasyon, ilusyon ng mga panig. Ang peligro at kaligtasan ng listahan. Ang sakop ng lahat-lahat, ang lahat-lahat sa hindi nasakop. Ang pangangalagaan. Pagkatapos, pagdurusahan. Ang argumentong tinatanggap at kunwaring paniniwalaan. Ilang ulit na pupunitin hanggang hindi na mabasa. PANITIKAN KATIPUNAN 2017 Espasyo | 11
Daan Nakasampay ang mga larawan sa silid. Pula ang ilaw. Unti-unting natutuyo ang kemikal. Unti-unting nagpapakita ang mga mukha. Sa labas ng silid, kanina pa nag-aabang ang nobyo. Nakahiga na siya sa kama. Sa labas ng bahay, pagdaan ng mga tao. Nakikilala sila sa kanilang suot. Stethoscope, hard hat, krus. Kumbaga, hindi itim na alon. Mga butil ng buhangin. May dalawang batang natutulog sa ilalim ng overpass. Dalawang batang lalaki. Magkayakap. Sa labas ng lungsod, may itinayong daan. Malawak. Anim na linya. Kahapon, ginupit ng meyor ang lubid sa bungad ng daan. Maaari nang tumawid. Naghiyawan ang mga dumalo lalong-lalo na ang mga inhinyero. Naghiyawan sila na para bang may makaaalala ng kanilang disenyo. Sa dulo ng daan, ang matandang puno. Natagpuan ito ng lalaking naglakad nang naglakad nang naglakad. Nang makita niya ang puno, naunawaan niya. Hinaplos niya ang labi ng guwang. Saka sumilip- naroon siya. Sa kaniyang silid na may apat na dingding. Napakalawak para sa pag-iisa. PANITIKAN KATIPUNAN 2017 Espasyo | 12